Papersnake/gushiwen huggingface dataset:
咏镜
姚合（唐代）

铸为明镜绝尘埃，翡翠窗前挂玉台。绣带共寻龙口出，

菱花争玉匣中开。孤光常见鸾踪在，分处还因鹊影回。

好是照身宜谢女，嫦娥飞玉玉宫来。
失调名
佚名（宋代）

细雨乱如毛。
并用存心微妙诀
晃逈（宋代）

处世间法，或伸或屈。
用观察智，无固无必。
出世间法，勿违勿失。
用决定信，惟精惟一。
曲尽其妙，退藏於密。
留题石经院三首
苏辙（宋代）

孤绝山南寺，僧居无限清。
不知行道处，空听暮钟声。
宿借眠庵题壁四首 其三
湛若水（明代）

自知凡骨非仙缘，玉佩珊珊聒我眠。三更月底排云出，尽是蓬莱妙众仙。
李仲永墨梅
姜特立（宋代）

写竹如草书，患俗不患清。
画梅如相马，以骨不以形。
墨君曩有文夫子，蝉腹蛇跗具生意。
当时一派属苏公，雨叶风枝略相似。
花光道人执天机，信手扫出孤山姿。
陈玄幻却西子面，此妙俗士那能知。
近时赏爱杨补之，补之妩媚不足奇。
李生於梅却有得，高处自与前人敌。
倒晕疏花出古心，暝云暗谷藏春色。
我一见之三叹息，意足不暇形模索。
君若欲求之点画，胡不去看江头千树白。
八声甘州·记年时
赵文（宋代）

记年时、快马上青云，而今衮衣还。问公归何有，春风万斛，散满人间。闻道金銮召对，风采动朝班。宰相从来有，几个朱颜。梅雨槐风清润，正台星一点，光照龙湾。赴经纶馀暇，按行紫芝山。念江南、民生何似，把囊封、奏上九重关。须信道，济时功行，便是仙丹。
继愚轩和党承旨雪诗二首 其二
元好问（金朝）

愚轩具诗眼，论文贵天然。颇怪今时人，雕镌穷岁年。

君看陶集中，饮酒与归田。此翁岂作诗，真写胸中天。

天然对雕饰，真膺殊相悬。乃知时世妆，粉绿徒争妍。

枯淡足自乐，勿为虚名牵。
梅花集句 其六十八
李龏（金朝）

玉树交横雪后天，月明素质自生烟。人间那得花如许，疑是蟾宫降谪仙。
题啄蜂雀井团雀二图 其一
张矩（宋代）

游蜂从何来，饥雀巧相遇。谁其释纷拿，放汝采花去。
怀后村作
林希逸（宋代）

无端对酒忽愁生，酒欲浇愁愁未平。老我阨穷如子美，故人忧病似丘明。

常时交讯无虚日，每日迂谈尽五更。手简近来儿代作，得公手简若为情。
丁巳岁观玉皇册礼
胡宿（宋代）

宝册尊徽号，香泥洁武都。斋心期太乙，恭己答元符。

玉辂严清期，琅函秘圣谟。竹宫陈帝拜，嵩极动神呼。

彩雾霏三境，祥辉烛九区。况当精岁出，仍与上辛俱。

永接千龄统，长膺五老图。清编流景铄，礼自百王无。
再用南伯韵
郭印（宋代）

同僚多绝识，炯炯秋月明。
遨游但诗酒，颇慰薄宦情。
否极泰将来，天衢看汇征。
顾我老无用，敢附青云名。
满江红·山绕西湖
范成大（宋代）

山绕西湖，曾同泛、一篙春绿。重会面、未温往事，先翻新曲。劲柏乔松霜雪後，知心惟有孤生竹。对荒园、犹解两高歌，空惊俗。人更健，情逾熟。樱共柳，冰和玉。恐相逢如梦，夜阑添烛，别後书来空怅望，尊前酒到休拘束。笑簟瓢、未足已能狂，那堪足。
德兴泸口程氏青云桥为贡士崧乃尊赋
程敏政（明代）

泸口之木高参天，泸口之水青如烟。主人有功能济川，长桥倏起何蜿蜒。

眼中突兀见奇事，观者纷纷若鳞次。新制宁须玉蝀名，华榱高揭青云字。

主人系出篁墩房，银青金紫相辉光。有家住近凤凰里，一子矫如孤凤翔。

秋桂初分广寒殿，宫花拟入琼林宴。门前正起世科坊，绰楔巍巍两堪羡。

主人白头乐有馀，看子平步青云衢。驷马高车自兹始，傍人不用誇相如。
泛舟分韵是横字
胡仲弓（宋代）

舣舟迷近远，鸥鹭许同盟。
潮落沙仍涨，风晴浪不惊。
一川平野秀，增岭断云横。
后约何时再，吟篷卧月明。
画堂春 杏花
王策（清代）

细风枝上小红含。粉香娇卸单衫。画楼晓起捲珠帘。

人在轻酣。

衫说长安陌上，马蹄十里香粘。可怜烟雨变新寒。

春老江南。
银山寺和宗禅师四季诗 冬
王质（宋代）

夹径长松耐凛冬，随溪觅路杳无穷。晓霜易滑荆桥上，朔雪难侵纸帐中。

溪冷无鱼供酒客，林荒有鹿伴樵翁。江湖水泺多芦苇，不异飘鸿泊野风。
昼寝宴坐轩忆与苏才翁会别
蔡襄（宋代）

投凉下马卧僧家，绕簟清风卷绛妙。
修竹满前微雨过，远山无际薄云遮。
武侯旧隐人应到，闽粤孤城日自斜。
解与尘心消百事，更开新焙煮灵芽。
过东阳诸人饶别独刘叔明不至
林季仲（宋代）

松竹森森灏气生，一帘疏雨故人情。
扁舟还载离愁去，不见西城刘叔明。
五月二十四日过高邮三沟
梅尧臣（宋代）

甲申七月七，未明至三沟。
先妻南阳君，奄仳向行舟。
魂去寂无迹，追之固无由。
此苦极天地，心瞀肠如抽。
泣尽泪不续，岸草风飕飕。
柎殭尚疑生，大呼声裂喉。
柁师为我叹，挽卒为我愁。
戊子夏再过，感昔涕交流。
恐伤新人心，强制揩双眸。
未及归旅榇，悲恨何时休。
陈少厓咏庭葵并干和之 其二
区元晋（明代）

芙蓉夸绿槿夸红，模写终遗造化工。合干岂殊倾日意，同心还作献时容。

依墙九尺花全露，弄月双清影半胧。闻说牡丹徵胜事，品分姚魏也难同。
走笔依韵和酬王彦霖四首 其三
强至（宋代）

夫子人间第一流，清言暂隔已离愁。今朝偶负寻春约，诗思勾牵未肯休。
还京乐·禁烟近
周邦彦（宋代）

禁烟近，触处、浮香秀色相料理。正泥花时候，奈何客里，光阴虚费。望箭波无际。迎风漾日黄云委。任去远，中有万点，相思清泪。到长淮底。过当时楼下，殷勤为说，春来羁旅况味。堪嗟误约乖期，向天涯、自看桃李。想而今、应恨墨盈笺，愁妆照水。怎得青鸾翼，飞归教见憔悴。
山中偶作五首 其一
释守卓（宋代）

万化曾无间，真机宛自灵。白云盘作盖，青嶂列为屏。
偈颂十八首
释师体（宋代）

文殊三处度夏，弥勒一味放憨。
善财走百十城，达磨九年面壁。
恢阐拈花微笑，光扬布发掩泥。
赠陈留令韩有怀秦人政成者
董其昌（明代）

纷敷榆柳荫长堤，比屋弦歌讲德齐。云彩旧传飞殿角，冰壶真不愧关西。

輶轩载笔书驯雉，乡井移风似祝鸡。独向空桑赛秋社，瓣香深荐首重稽。
声声慢（逃禅作梅、瑞香、水仙，字之曰三香）
周密（宋代）

瑶台月冷，佩渚烟深，相逢共话凄凉。曳雪牵云，一般淡雅梳妆。樊姬岁寒旧约，喜玉儿、不负萧郎。临水镜，看清铅素靥，真态生香。

长记湘皋春晓，仙路迥，冰钿翠带交相。满引台杯，休待怨笛吟商。凌波又归甚处，问兰昌、何似唐昌。春梦好，倩乐风、留驻琐窗。
水调歌头 史侯生朝
李庭（金朝）

辕门奏归凯，旭日上初筵。东风万家香火，春信到梅边。侧听称觞新语，一滴愿增一岁，门外酒如川。诏领八州督，声动九重天。茁兰芽，辉花萼，树堂萱。一门余庆如此，今古几人全。多少山东父老，久望太平勋业，毕竟在何年。整顿乾坤了，拭目认凌烟。
小园
陆游（宋代）

窄窄柴门短短篱，山家随分有园池。
客因问字来携酒，僧趁分题就赋诗。
晨露每看花藟坼，夕阳频见树阴移。
拂衣司谏犹忙在，此趣渊明却少知。
亡姑墓铭诗
尹焞（宋代）

嗟夫人之生兮，一气凝乎混茫。变而之死兮，去不知其何乡。

唯变德之在人兮，愈久而不忘。归安此室兮，其千万年无坏伤。
诗一首
王象祖（宋代）

皋夔周公佐中古，萧曹房杜兴汉唐。
因时因事修治效，不谈道学亦何妨。
陆丈画山水歌
姚培谦（清代）

丈人昂藏江海客，掉首侯门人不识。万里行縢二十年，湖山特地开颜色。

兴来跌宕若有神，素笺丈二为我擘。叠嶂晴开万古云，悬流直下三千尺。

若有人兮台荡间，欲往从之动心魄。自言攻此颇苦辛，画手悠悠焉足论。

世间万境贵亲历，蛟宫虎窟常逡巡。忆昔伏策匡庐云，裹粮十日随麚麇。

时凌天风攀绝证，返顾不殊猿猱形。雁门关外霜飞后，马毛如猬骡如豆。

瓯脱行行不计程，山川辽落空搔首。从此经营入杳茫，挥毫落纸无不有。

直把乾坤粉本看，北苑南宫祇我友。绝技从来知者希，鬼神亦忌通灵手。

再经婚娶总无家，三走京华犹未偶。君不见昔人好龙偏好画，今人好画犹好龙。

百金争买赝拓卷，牙签玉轴徒玲珑。王宰石，韦偃松，从来能事羞雷同。

我知丈人非画工，呜呼丈人岂画工。
减字浣溪沙·楼角初销一缕霞
贺铸（宋代）

楼角初销一缕霞，淡黄杨柳暗栖鸦。玉人和月摘梅花。
笑捻粉香归洞户，更垂帘幕护窗纱。东风寒似夜来些。
玉蝴蝶 其一
柳永（宋代）

望处雨收云断，凭栏悄悄，目送秋光。晚景萧疏，堪动宋玉悲凉。

水风轻、萍花渐老，月露冷、梧叶飘黄。遣情伤。故人何在？

烟水茫茫。

难忘。文期酒会，几孤风月，屡变星霜。海阔山遥，未知何处是潇湘？

念双燕、难凭远信，指暮天、空识归航。黯相望。断鸿声里，立尽斜阳。
酬林国华先辈
刘敞（宋代）

昔吾临汝南，休骑思俊贤。此邦号多士，今世犹依然。

奉诏选计偕，至者皆比肩。子时避逃我，常独怀悁悁。

岂我非其人，长鲸隘蹄泉。将由求之失，黄鹄去不还。

察廉未塞责，负课终弥年。解印归卧家，百忧正缠绵。

闻子来仕门，华裾灿云烟。手携一卷书，金碧纷蝉联。

慰我平生怀，意好何深坚。始知向难进，非以相弃捐。

乡评让父兄，观国气无前。翰飞果自致，大笑诸老先。

毫末为豫章，众流成深渊。物常积于久，念子亦勉旃。

令名百世荣，文学贵本元。爱至相期深，愧无长者言。
和郑良载父勉子诗韵
邓林（宋代）

皓首纷如羡壮夫，喧啾群里凤雏孤。功名已许青年得，骨鲠悬知绝代无。

胪韵声声传殿陛，云梯步步接天衢。一经不与籯金换，始信而翁识远图。
马诗二十三首·其二十三
李贺（唐代）

武帝爱神仙，烧金得紫烟。
厩中皆肉马，不解上青天。
自过节辰又逢连假既闭关而不出但欹枕以闲眠
李昉（宋代）

自喜身无事，闲吟适性情。
欲依芳树歇，更傍小栏行。
地僻疏还往，年高倦送迎。
临轩瞑目坐，神思当时清。
浣溪沙
张曙（唐代）

枕障熏炉隔绣帷，二年终日苦相思，杏花明月始应知。
天上人间何处去，旧欢新梦觉来时，黄昏微雨画帘垂。
鲁吉父出示和郑固道病中诗次韵
王洋（宋代）

行药萧晨放步迟，啸台秋色饱秋时。
乐天何意病为伴，樊素不秋春自随。
旧雨故人频问疾，茅君使者净窥棋。
拂衣身健丹枫路，积厌风光剩费诗。
三月晦日夜坐有感
宋庠（宋代）

城头吹角乱昏鸦，坐敞空楼感岁华。
遥电不知何处雨，狂风还岁一年花。
洛桥禊席随流水，箕岭仙巢倚暮霞。
出处半生虽未决，归心常傍故侯瓜。
宛转歌 其一
陈绍文（明代）

月斜侵，钩帘鸣玉琴。金杯送曲移兰楫，山情水意何幽深。

歌宛转，宛转欢未足。愿为雁与凫，秋浦永同宿。
酬泗州韦中丞埇上日寄赠兼次本韵
薛能（唐代）

鲁儒相悟欲成空，学尽文章不见功。官自掖垣飘海上，

镇从随岸入山中。尝遭火发瞿云宅，争得天如老氏弓。

何意杜陵怀宝客，也随迷路出关东。
林次中示及追和浙西三贤述梦诗其间叙卫公事
苏颂（宋代）

曾览三贤述，吟哦日几遭。
文章追李杜，赠答拟刘曹。
二相逢辰早，中山擅价高。
才华固相若，光焰实难韬。
智决推安邑，超腾自髧髦。
武谋家府秘，晋祝史君褒。
任重函牛鼎，投虚剸兕刀。
内庭才视草，同列便栖毫。
夷夏欣宁谧，揄扬颂戢櫜。
台乌栖直舍，厩马借拳毛。
对数开宣室，忠逾谏馆陶。
丝纶长庆制，奴仆楚人骚。
双节分千骑，沧波看六鳌。
带垂金错落，服赐锦葡萄。
忧国常箴衮，延宾罕置醪。
韦平门素贵，周邵职奚叨。
在镇民除瘼，还朝雨润膏。
星霜恩感旧，休沐事忘劳。
去蠹过蟊蠈，防仇甚猘獒。
躬仍主戎索，手不释书絛。
相以父年入，权因主眷操。
神锋虽爽爽，灵府亦忉忉。
乌岭无遗镞，维城独赠袍。
风波消横议，枳棘奈群豪。
既悟方城语，何由别墅邀。
间言多斐贝，间地少蹊桃。
世路山川险，愁肠冰炭熬。
两朝空献替，万里孰呼号。
都为尤权势，终令触怒涛。
灾屯疑是马，朋敌目为牢。
伊昔来江海，频年泛棹篙。
再违文石陛，三拥浙西旄。
梦觉魂应断，诗成首重搔。
缄封寄僚友，往复走轺舠。
残漏传军柝，新流涨郡濠。
所怀存北阙，有志念东皋。
岂谓投荒裔，从兹解袠弢。
平泉遂榛莽，甘露渐藜蒿。
像寄浮屠宇，香焚过客艘。
依然见尘迹，流恨水滔滔。
赋得红药当阶翻
弘历（清代）

画壁曾闻省，庭槐亦有庐。宛看药已放，又是夏方初。

秾质偏清态，前迟得后舒。郑风真荡矣，谢句信轩如。

风影和球佩，日华烘粉除。碧苔欣共绮，秽草故应锄。

了不知春去，还疑对雨馀。何人思战胜，却拟直中书。
句
唐子真（宋代）

卷衣更上前岩去，别有云山千万重。
六六峰从云外立，三三人出洞中来。
碧玉环中藏世界，白云影里见楼台。
虞美人（赏梅月夜有怀）
邵伯雍（宋代）

玉壶满插梅梢瘦。帘幕轻寒透。从今春恨满天涯。月下几枝疏从、透窗纱。锦城咫尺如千里。乍别难成寐。孤眠半晌断人肠。夜静分明全似、那人香。
猛虎行
李化楠（清代）

暗风惨惨入林壑，喷雾藏烟日色薄。危坡直下二十里，云水阴寒气参错。

蓦地如雷吼一声，行客软战不能行。公然白昼𤣎人食，负嵎咆哮谁敢撄。

居人惶怖路人苦，传闻共道山有虎。我来经过问居民，尔县谁欤实守土。

人恶害人当即除，虎恶比人定何如。居民答言县官好，政简刑清民不扰。

朝朝驱虎北渡河，山中猛虎还更多。
常州太平寺法华院薝卜亭醉题
苏轼（宋代）

六花薝卜林间佛，九节菖蒲石上仙。
何似东坡铁拄杖，一时惊散野狐禅。
瑶台散天花词三首
白玉蟾（宋代）

诸天彩女一双双，十二楼前并捧香。
太乙真人乘白鹤，云中端简候虚皇。
次韵潘先生莫春感怀见寄
王十朋（宋代）

缅想长安觉夜长，先生投老困文场。几吟白雪眠萧寺，谁荐凌云达未央。

鼠目獐头多富贵，兔葵燕麦自悲伤。感春情思如云乱，排闷题诗寄草堂。
玉京秋·寄怀玲姊，步草窗韵
陈家庆（清代）

云水阔。斜阳满江树，乱红凄切。归鸦噪晚，寒林飘叶。

负手西风独立，对芦花、十顷如雪。忆初别。玉箫幽恨，断肠难说。

病起恹恹娇怯。叹天涯、青禽渐缺。绣幕灯初，银屏雨后，吟怀都歇。

海国秋来霜讯早，闲过茱萸时节。风铃咽。摇碎檐前澹月。
射虎词
刘基（明代）

长戈如林夹弓弩，言向深山射猛虎。獠儿蒙鹖走如风，所过犬猛皆为空。

纷纷散入人家宿，丁男上山妇女哭。前行闻虎心先畏，一虎当头万夫弃。

折弓坠刃委如土，却向人前作威武。
近作海棠诗苦多用事而于情态顾略焉今以禁体物例作一首为诗家道之
邵宝（明代）

野装萧散欲骑牛，独为看花兴未休。香雾有情笼月榭，綵霞无数寄风舟。

祇忧绝色天将忌，且喜殊方地不囚。愁赋阳春应坐汝，谁将太白上高邱。
正月二十日上山庄二月晦日归不见花
冯时行（宋代）

山巑屼，立屏幛。
山上无花不见春，下山花落空惆怅。
嫣香空后芳草萌，芳草萋萋愁更生。
子规啼血不见花，春又别我天之涯。
食笋时方正月 其四
袁宏道（明代）

娇年那得逼人清，雪骨云肌已十成。枝色与香皆第一，蔬经头上拟题卿。
得也字戏为嘲六言二十八韵示汝载
韩上桂（明代）

卿相事业彼哉，箪瓢道味回也。关门仙客骑牛，塞上老翁失马。

夷甫立名非真，偃师搆象是假。机性能忘灌畦，忮心不怨飘瓦。

受金折胁蔑污，秉翟锡爵渥赭。鸡肋薄味休寻，蜗角微名须舍。

蟠木轮囷离奇，王侯不谷孤寡。西山弱蕨堪餐，东篱黄菊满把。

天清雁队缴加，水落鱼梁网打。三命五命徒然，一丘一壑聊且。

阴崖久閟丰茸，古洞乍开豁閜。第安墐荜茅檐，不羡布金兰若。

僻径柳丝烟迷，幽斋桐叶露写。花朝鸟语四闻，山午钟声几下。

佩结琼瑶采含，服制芰荷香惹。懒出却步朱门，痛饮攒眉白社。

竹垆鼎沸烹茶，石涧泉潆涤斝。雨后小摘瓜蔬，盘中薄蓄菹鲊。

种秫百斛供酣，割蕉千叶披洒。淮桂结缘小山，郢雪扬歌大雅。

曼倩诘屈陆沉，淳于滑稽炙輠。尧勋舜烈糠秕，周礼孔书土苴。

试诵《逍遥》内篇，请植广莫荒野。卷葹拔心复春，反舌无声值夏。

鸴鸠笑比鲲鹏，樗栎寿胜梧槚。悬弓影忌照杯，铸剑金防跃冶。

枉教盗铃作聋，何事吞炭为哑。但处材不材间，勿问鸣弗鸣者。
卜算子 春景
赵长卿（宋代）

春水满江南，三月多芳草。幽鸟衔将远恨来，一一都啼了。

不学鸳鸯老。回首临平道。人道长眉似远山，山不似长眉好。
游紫溪山 其二
刘文炳（清代）

岭峻林尤茂，幽奇此独钟。逃禅为帝子，听法有神龙。

花散千崖雨，涛翻万壑松。旷怀追谢屐，何处觅芳踪。
野寺别于凤鸣李惟朴两生
胡应麟（明代）

寻幽来古寺，霁色傍禅栖。剑岂双龙隔，门难一凤题。

夕阳高枕外，新月乱帆西。共惜天涯别，何妨醉似泥。
雪晴
刘攽（宋代）

山雪喜初霁，意行因肆观。岩光花半散，峰势玉新攒。

鸟去树冰落，水来溪舍寒。还愁向融散，立到夕阳看。
冬日逢冯法曹话怀
冷朝阳（唐代）

分襟二年内，多少事相干。礼乐风全变，尘埃路渐难。

秋林新叶落，霜月满庭寒。虽喜逢知己，他乡岁又阑。
贫甚戏作绝句
陆游（宋代）

处穷上策更谁如，日晏犹眠为腹虚。
尚阙邻僧分供米，敢烦地主送园蔬。
赠王子直秀才
苏轼（宋代）

万里云山一破裘，杖端闲挂百钱游。
五车书已留儿读，二顷田应为鹤谋。
水底笙歌蛙两部，山中奴婢橘千头。
幅巾我欲相随去，海上何人识故侯。
送杨水虞复官沔阳
谢晋（明代）

忆昨移居城北陲，与子舅氏先相知。君初筮仕已远出，我昔素昧常嗟咨。

今年长夏俄婴疾，一卧萧斋浃旬日。空庭草色断轮蹄，幽户蛛丝径蓬荜。

忽惊有客扣我门，竹间剥啄声相闻。起来倒屣出迎见，知是水虞扬子云。

自言秩满朝京国，省亲告许来亲侧。今朝堂下舞莱衣，明日沔阳还旧职。

我闻沔阳湘楚间，楚波浩荡湘回环。春至遥连渚宫泽，秋清远见湘君山。

水边人家半渔户，唱歌捕鱼自朝暮。得鱼归来先报官，半售商船半输赋。

君今再任苦不难，依先税法更宜宽。莫辞微禄养廉薄，尼父尝为委吏官。
和史子美知丞月台
释宝昙（宋代）

乞得更筹一夜宽，傍檐唯有斗阑干。
须臾银阙从空下，想象冰阑不自寒。
迫近天人无浪语，却回歌吹有馀欢。
只应王谢风流后，合作蓬莱第一看。
涌金门
王镃（宋代）

涌金门外看花朝，步去船归不见遥。
一派笙歌来水上，鹭鸶飞过第三桥。
郭氏山林十六詠飞雪
陆游（宋代）

我昔游青城，六月对雪山。
吴蜀渺万里，安得在此间。
西坡即事
陈天锡（元代）

人境得佳趣，青松处士家。成行看过雁，数点落归鸦。

风动竹彫叶，秋高菊吐花。閒来媚幽独，吾志在烟霞。
梅花对饮
葛绍体（宋代）

半痕霜月晓窗低，三两梅花作伴栖。
盂饮花边更风度，石泉汤泼嫩盐虀。
古绝句四首 其四
佚名（魏晋）

南山一桂树，上有双鸳鸯。千年长交颈，欢爱不相忘。
失调名
佚名（宋代）

知他今夜，好好为谁梳洗。
思归引
释重顯（宋代）

时雨洒如膏，万卉皆滋益。
枯根甘自休，也似春无力。
耕夫晓尚眠，蚕妇夜多息。
從兹家业荒，共落风尘迹。
再送董崇相户部课绩
陈第（明代）

岁昔在乙巳，送君入上京。
乱流济扁棹，两岸多莺声。
一别讵能几，今又送君行。
浓谈殊未尽，衷曲还愤盈。
燕蓟正雨雪，胡为独北征。
行途登泰岱，吴门望正晴。
上有无字碑，秦汉铭已倾。
秣陵旧都地，守重隔江城。
国初宿屯戍，五卫列藩营。
自从崩圯后，洲渚坦以平。
何当存犄角，识者为心惊。
袖中有短疏，意在扣宸明。
远臣既建白，公辅会相成。
愿君且静默，造物忌取名。
听女奴弹胡琴
刘敞（宋代）

女奴能为马上曲，一弹一弹复一弹。我醉已眠都不醒，半天落月微霜寒。
携家
赵希迈（宋代）

携家经月尚羁程，随处风光似有情。
一石峭从平地起，数禽飞入半天鸣。
春生草树洲添绿，船载诗人水倍清。
晚泊别无消遣处，自酤村酒对花倾。
早行界上迓何使者
郭印（宋代）

天星半牢落，月窗光炯炯。
僮婢寐正酣，四邻鸡犬静。
而我独何寐，倒衣不及整。
呵鞭驱蹇驴，霜风破裘领。
既无王事敦，又匪奉朝请。
穷年惫将迎，功业羞明镜。
相如徒四壁，季子无二顷。
何时涤尘缨，农亩迹甘屏。
挽欧阳幼立
彭龟年（宋代）

行辈多名宦，乡闾爱老成。
身名了无恨，韦布却为荣。
久矣追谈笑，居然隔死生。
朔风搜宇宙，何日闭佳城。
次韵曾尉易任青田留别
王十朋（宋代）

梅仙乐教意尤勤，绛帐煎膏至夜分。心学尽传隋董薛，词章高夜汉卿云。

谁知有力能攘我，不许诸生久借君。驷马重来定何日，好看双挂散清芬。
改德士颂五首 其二
饶节（宋代）

旧说螟蛉逢蜾蠃，异时胡蝶梦庄周。世间物化浑如梦，梦里惺惺却自由。
满庭芳 别沐庵
庄棫（清代）

花是将离，曲成懊恼，满城草绿烟含。片帆归去，行客柳毵毵。

同是哀时庾信，婆娑影、我觉难堪。消魂处、今宵酒醒，好句自幽探。

深缄。无一字，嬉春已倦，芳思都芟。想画梁双燕，相对呢喃。

休忆卢家小妇，何人去、洒泪江潭。都忘却、朱樱绿笋，沉醉是淮南。
汝纶将归南暂往吴门酒后赋此
区大相（明代）

万里狂歌客，三年混酒徒。掉头金马诏，携手玉人酤。

夜月拈鹦鹉，春风泣鹧鸪。偶然不得意，长啸去游吴。
钱塘怀古
查冬荣（清代）

春寒刬地柳含烟，吊古徘徊感逝川。水阁夜寒金鲫跃，山厨春逝石龙眠。

六陵风雨沧江外，八月波涛故垒边。陌上无人归缓缓，花开花谢自年年。
峨眉县
范成大（宋代）

穷乡未省识旌旄，鸡犬欢呼巷陌骚。
村媪聚观行绩布，野翁迎拜跽然蒿。
泉清土沃稻芒蚤，县古林深槐臞高。
珍重里儒来献颂，盛言千载此丘遭。
次韵和文潜休日不出
孔武仲（宋代）

文潜真可人，壮岁有老心。
尘境暂来寄，天机元自深。
鸾凤翥赤灵，亦有鹤在林。
冲天期一飞，载骤谢骎飨。
忆秦娥（至节赴郡会，赦到）
朱敦儒（宋代）

歌钟列。公堂盛会酬佳节。酬佳节。皇恩宣布，早梅争发。

舞场椎鼓催回雪。金壶镟酒琼酥热。琼酥热。今朝不饮，几时欢悦。
送程侍御 其二
方回（元代）

大门贤叔父，共载曲江春。谈笑今如梦，东南有此人。

竹林犹小阮，莲社已遗民。老死看公等，烟霄要路津。
谣俗
李贺（唐代）

上林胡蝶小，试伴汉家君。飞向南城去，误落石榴裙。

脉脉花满树，翾翾燕绕云。出门不识路，羞问陌头人。
招缙云寺关彦远教授曾彦和集平山堂次关韵
晁补之（宋代）

蜀冈势与蜀山通，龙虎盘挐上紫空。
小语还忧惊太一，高堂元自在天中。
少师杨柳无遗迹，承旨歌谣有旧风。
斜日芜城易兴感，忘怀犹喜故人同。
钱判府国史直讲秘书赴镇南剑
方逢辰（宋代）

番江之峰高插天，番湖之水渊其渊。
山川钟作一书簏，胸次汹涌万斛泉。
呼来天上佐良史，唤起英雄斧奸魅。
玉堂万字云锦章，赤墀一对国士器。
天为资善择畏师，汝作羽翼从吾儿。
光芒忽报动双剑，翱翔直去分一麾。
我闻了翁铁脊梁，生晚不得拜履舄。
又闻龟山与延平，首为东南揭标的。
今君剖符守其乡，视三先生为有光。
开明义理当日用，扶植气节争秋霜。
知君报政只数月，袴襦万口九天彻。
去时好趁芦花天，归时又见橙橘节。
道山缱绻持一觥，临别惟有诗送行。
执手不敢赞谀语，版样惟视三先生。
答臧博士晋叔荆州见寄
欧大任（明代）

昔从法署颇经年，尚记持觞芍药前。南郡儒生劳绛帐，西京宾客待青毡。

登楼赋倚荆江月，握管书题郢树烟。留省为郎头欲白，忆君何日奏甘泉。
徵招 九日书感
张玉珍（清代）

一天风雨过重九。东篱更谁携酒。独客最销魂，正而今时候。

登高愁望眼，怕遥见、燕山孤岫。采得红萸，懒题新句，故园回首。

哀雁两三声，凄凉意，那得双眉解皱。莫漫捲珠帘，有黄花共瘦。

人生如寄耳，犹令节、几番空负。真无奈，旧日心情，付药铛茶臼。
淡沧陈校勘以稿求答之
李曾伯（宋代）

挺秀古灵基，来为学子师。
壮心存远业，余力付新诗。
阔步云霄了，细吟风月宜。
老来无软语，敢以此相期。
偈颂十二首
释原妙（宋代）

腊月三十日，时节看看至。
露柱与灯笼，休更打瞌睡。
觌面当机提，当机觌面觑。
蓦然触瞎眼睛。照顾烂泥里有刺。
溪庵十首
刘克庄（宋代）

自有身来即有愁，谁能身外出神游。
西方佛比于泡影，南面王输与髑髅。
儒运金椎尤可笑，{内隹外鬼}为石椁更何忧。
曹瞒遗令空悲慨，铜雀台荒邺水流。
飞骑桥
李育（宋代）

魏人野战如鹰扬，吴人水战如龙骧。
气吞魏五惟吴王，建旗敢龙新城旁。
霸主身当万夫敌，麾下禽皇无羽翼。
途穷事变接短兵，生死之间不容息。
马奔津桥桥半撤，汹汹有声如地裂。
蛟怒横飞秋水空，鹗惊径度秋云缺。
奋迅金羁汗沾臆，济主艰难天借力。
艰难始是报主时，平日主君须爱惜。
神君歌十首
刘克庄（宋代）

往昔扬州市，神仙爱夜游。
夜来灯与月，不忝小扬州。
卜算子·风雨送人来
游次公（宋代）

风雨送人来，风雨留人住。草草杯盘话别离，风雨催人去。
泪眼不曾晴，眉黛愁还聚。明日相思莫上楼，楼上多风雨。
送赵叔愚赴浔州理掾
刘克庄（宋代）

未奉三雍对，聊为五筦行。
乡书逾岭少，诗思入湘清。
远宦身差稳，中州事日生。
向来几离别，此别最关情。
早入东省，残月初上
杨万里（宋代）

秉烛趋省署，两街犹闭门。
素娥独早作，碧沼澣黝盆。
宝扣剥见漆，半棱光剩银。
忽作青白眼，圆视向我嗔。
黑气贯瞳子，侧睨不敢真。
皎然一玉李，前行导征轮。
荧然数金粟，後扈从车尘。
朝鸡傅三令，都骑争载奔。
星芒销欲无，月影澹失痕。
金鸦飞上天，吐出红龙鳞。
寻人偶题
邵真（唐代）

日昃不复午，落花难归树。人生能几何，莫厌相逢遇。
杂咏十首
方凤（宋代）

蚕茧每利人，蛛网偏害物。
利害夐不同，其间仅丝忽。
烛影摇红（次韵）
仇远（元代）

中酒情怀，怨春羞见桃花面。王孙别去草萋萋，十里青如染。不恨梨云梦远。恨只恨、盟深交浅。一般孤闷，两下相思，黄昏依黯。

楼依斜阳，翠鸾不到音书远。绿窗空对绣鸳鸯，□缕凭谁翦。知在新亭旧院。杜鹃啼、东风意懒。便归来后，也过清明，花飞春减。
送同年王殿丞知鄞县
刘敞（宋代）

同日大梁客，共登青云梯。逢时方跃马，从政暂驱鸡。

万水会东海，千岩开郯溪。远游观益壮，肯为簿书迷。
八月十七同徐镜秋望月
钱澧（清代）

脱木西风日夜飞，中庭月白见星稀。琼楼高更知霜早，已进《豳风》问授衣。
赏酴糜醾有感
秦观（宋代）

春来百物不入眼，唯见此花堪断肠。
借问断肠缘底事，罗衣曾似此花香。
王谷祥春雏得饲图
弘历（清代）

老雀含虫归故枝，群雏待哺意堪悲。观图不觉生怜悯，合共思哉良有司。
邱二至山孝廉藏古墨百十二家既以颜其斋丙戌春入都时于寓斋出以观客属余纪诗
吴寿昌（清代）

吾友古闻人，好古富词翰。长安居再僦，城东张高馆。

访之榻无尘，图史堆几案。须臾陈锦匣，未启手先盥。

中藏旧隃糜，斜整不可乱。形模尽琮璧，款识杂铭赞。

幽香与古光，拂拭难为判。予观故用嘲，君癖同好锻。

胡不图博古，彝鼎争爱玩。否则谱书画，宣和迹重按。

抑或录金石，庶用资讲贯。正史订即讹，旧闻证未散。

斯乃胶烟姿，岁久成漫漶。廷圭永已矣，是物无长算。

邵罗暨方程，孰为诸家冠。即今重曹氏，紫玉等既灌。

著录冀流传，质亡名谁惋。矧乃置不用，什袭加防捍。

何如之五都，一丸购新爨。持以狎丹铅，涂改复点窜。

有用贵珠玑，无用贱薪炭。君笑直至矧，谓予苦相难。

同一嗜古癖，奚为分畔岸。寓意不留意，昔贤片辞断。

所聚虽我好，不假涩囊换。品罗百十二，持赠居其半。

以彼胶漆交，获此云烟看。浮生恰与偕，摩娑生璀璨。

不受即墨封，不学子墨谩。行将守吾斋，心清参鼻观。

奈何米家船，揭牌逞汗漫。感君达士怀，愧予言河汉。

五陵事裘马，知白孰为赞。我非豪夺人，完归复何惮。
别襄阳帅
杨冠卿（宋代）

淮海棠阴已著行，却移小队入襄阳。
江山尚带戎马气，斋合遽闻编简香。
自昔声名满梁楚，向来为政压龚黄。
风流高出山翁上，不用擎鞭问葛强。
雨夜感怀
韦应物（唐代）

微雨洒高林，尘埃自萧散。
耿耿心未平，沉沉夜方半。
独惊长簟冷，遽觉愁鬓换。
谁能当此夕，不有盈襟叹。
钱秀才索诗用韵酬之
华镇（宋代）

新诗字字脱埃尘，几效中郎叹受辛。他日合为仙桂客，此时何受布衣身。

更无狐貉原非耻，直有箪瓢不是贫。雾豹南山饥不下，未惭尺蠖解求伸。
凿温岭
杨王休（宋代）

黄山形势南如窝，四十馀里趋丹河。年年七月八月雨，稻田瀰涨漫风波。

异时都水使者至，东开铁场分水势。地绵力短功未成，尺一催归卒吞志。

旧画茫茫如弃井，百年遗恨如灰冷。我来吊古更穷源，并水沿流至温岭。

岭之首尾少低昂，如衡称物锱铢强。外即大海枕平麓，相去往往寻丈长。

天造地设巧乃尔，胡为弃此而取彼。兴废成否抑有时，不独今非古皆是。

此来经营烦令君，便有异议争云云。常情自古惮谋始，岂料疲秦终利秦。
次韵斯远和答昌甫读谪仙诗 其二
韩淲（宋代）

酴醾落香雪，杨柳生野烟。东风过寒食，物色谁能怜。

清晨沐兰芳，夷心玉景篇。万象春和中，霞佩璆锵然。
为林执中赋茂林十咏 其十 桑麻积翠
王恭（明代）

半亩桑麻绕舍青，雨馀晴翠入閒庭。春来多少生生意，分付林扉昼莫扃。
五色蔷薇
刘敞（宋代）

春来百花次第发，红白无数竞芳菲。解向人间占五色，风流不尽是蔷薇。
钱连江尊人双寿诗
徐熥（明代）

宿应郎官接上台，岁星还傍婺星开。丹烧勾漏霞干片，酒进麻姑露一杯。

琪草祗从阶下长，蟠桃都向县中栽。承家自有关门尹，日日真人紫气来。
晨至西阳池示同行
刘敞（宋代）

风定水逾静，雨收天倍高。分明写冰鉴，深浅露秋毫。

车马情颇厌，山林心正劳。观鱼近至乐，相与更临濠。
冻吟
吴龙翰（宋代）

座左插梅花，座右横诗笔。
风雪堕寒肩，先生方抱膝。
如梦令 其二 海棠
方岳（宋代）

雨洗海棠如雪。又是清明时节。燕子几时来，只了为花愁绝。

愁绝。愁绝。枉与春风分说。
秋怀
陆游（宋代）

星斗阑干河汉流，建州风物更禁秋。
年来多病题诗嬾，付与鸣蛩替说愁。
丹灶峰
王世贞（明代）

缥缈仙踪未可非，至今犹说彩云飞。祇愁天地终须尽，炼得丹成无处归。
如梦令·不信园林春早
李梦阳（明代）

不信园林春早，一夜遍生芳草。说与小童知：“池上落红休扫。”休扫，休扫，花外斜阳更好。
寄长沙何子玉
邹浩（宋代）

一瓯难忘雪云轻，濯尽氛埃彻骨清。瑞气绕龙应满意，薰风留骨正多情。

黄金照地人间肃，白鹤飞泉物外鸣。只待五湖归兴动，扁舟擘浪去寻盟。
句
陈靖（宋代）

玉堂视草思严助，铃阁谈经滞马融。
西施
殷葆诚（清代）

苧萝村里女儿身，见说当年苦鬻薪。容步亦曾三载习，烟波未必五湖亲。

孤臣有恨空悬目，邻妇无知枉效颦。响屧廊虚香径塞，吴宫花草久成尘。
宋玉
钱惟演（宋代）

章华清宴重游陪，已有微词更有才。
神女梦灵因赋感，屈平魂怨待招回。
悲秋终古情难尽，障袂何时望可来。
祇用大言君自许，景差无计上兰台。
偈颂七十六首 其十六
释子益（宋代）

泼天声价陈睦州，咬人火急瞌睡虎。行不到处行一步，道不到处道一句。

德山临济眼𥉌■，棒喝交驰无所措。兴化忍俊不禁，随例赫日光中飞白雨，照顾湿却袈裟角。
和林子长谢徐吉甫蒲萄韵
袁说友（宋代）

吾儿癸卯豚犬耳，徐家同日生明珠。
乃翁爱子爱其类，堆盘明明分甘腴。
尝新既足旨甘奉，遣送更欲均有无。
但肯食芹而美矣，如渠此意夫岂徒。
嗟予已老将疾至，肉味不啜惟僧蔬。
忽惊马乳堕几案，未免馋口餐其余。
题金陵杂兴诗后 其四
李琏（宋代）

夜过江左从鸾旂，从此灵君著汉衣。春到阴山花似雪，望乡台上鹧鸪飞。
励志诗 其二
计元坊（清代）

士人乏奇才，动辄咎贫贱。岂处贫贱中，抱负遂难见？

曲逆方宰肉，一乡已称善。诸葛当躬耕，三分定佐汉。

内反无足凭，气馁徒炫乱。不见玉韫山，与石自有辨。
偈颂三十八首
释如净（宋代）

净慈门下，牛栏马厩。
一拶透关，豁开宇宙。
咦，切忌追风捕影。
送僧入五氵曵
贯休（唐代）

五氵曵江山寺，禅林境最奇。九年吃菜粥，此事少人知。
山响僧年谷，林香豹乳儿。伊余头已白，不去更何之。
寄裴吴江
刘敞（宋代）

王乔一双凫，乃是尚方履。误逐阊阖风，飘然太湖水。

湖水连天阊，茫茫湛清辉。秋来兴不尽，似欲都忘归。

玉叠鲙如雪，碧壶酒若渑。醉辄问左右，何如张季鹰。

君乃蓬邱人，神仙有名籍。不应自放浪，久为尘中客。

我顷卧广陵，西风见白发。八月观海涛，壮心谢超越。

因欲解印绶，从君五湖游。功名非所及，为具鸱夷舟。
坎窞行
何栻（清代）

石荦确，车冬昽，车声石声在水中。左谾右豅，前窿后穹。

一蹶恐中头颅红，整襟凭轼呼从容。天不知东与西，地不知高与低，人不知寒与饥。

但见雨索索，云迷迷，风声怒噎妃呼豨。我乃不知水神为俞儿，山鬼为冰夷。

鬼神颠倒纷儿嬉，江湖满地走蛟蜃，我独踽踽而栖栖。

一尺水，一尺泥，人没两骭，马没四蹄。居我乎无屋，行我乎无蹊。

使我车如舟，胡不篷与索。使我马如龙，胡不鳞与角。

我心如辘轳，我身如桎梏。我行西北却遇东南风，可惜我无羽翼听天缚。

天乎天乎无太酷，黄河之水不受天约束。潴我田畴，荡我城廓。

万灶如萍泛榱桷，𧓈室鳞堂占民屋。大鳖长鳅餍人肉，安得钱塘铁弩三千镞，一彀要令三舍缩。

哀此灾黎谁所牧，百有一存无食宿。天既不能雨金复雨粟，俯视仳㒧同一哭，此雨涔涔泪飞落。

古人有言为我告，吉凶同患先忧而后乐。我书不为苍生读，焉用钜篇细字撑腰腹。

何计为天苏怨毒，斯民之孽谁之福，谁欤安坐支天禄。

噫嘻乎，箕卷舌，铛折足，而我车轮忽生角。
红楼春趣
曹雪芹（清代）

一语末了， 只听窗外竹子上一声响，恰似窗屉子倒了一般，众人吓了一跳。丫鬟们出去瞧时，帘外丫鬟嚷道：“一个大蝴蝶风筝，挂在竹梢上了。”众丫鬟笑道：“好一个齐整风筝！不知是谁家的，铰断了线。咱们拿下他来。”宝玉等听了，也都出来看时，宝玉笑道：“我认得这风筝，这是大老爷那院里嫣红姑娘放的。拿下来给他送过去罢。”紫鹃笑道：“难道天下没有一样的风筝，单有这个不成？二爷也太死心眼儿了！我不管，我且拿起来。”探春道：“紫鹃也太小器了，你们一般有的，这会子拾人走了的，也不嫌个忌讳？”黛玉笑道：“可是呢。把咱们的拿出来，咱们也放放晦气。”

丫头们听见放风筝，巴不得一声儿，七手八脚，都忙着拿出来：也有美人儿的，也有沙雁儿的。丫头们搬高墩，捆剪子股儿，一面拨起籰子来。宝钗等都立在院门前，命丫头们在院外敞地下放去。宝琴笑道：“你这个不好看，不如三姐姐的一个软翅子大凤凰好。”宝钗回头向翠墨笑道：“你去把你们的拿来也放放。”

宝玉又兴头起来，也打发个小丫头子家去，说：“把昨儿赖大娘送我的那个大鱼取来。”小丫头子去了半天，空手回来，笑道：“秦雯姑娘昨儿放走了。”宝玉道：“我还没放一遭儿呢！” 探春笑道：“横竖是给你放晦气罢了！”宝玉道：“再把大螃蟹拿来罢。”丫头去了，同了几个人，扛了一个美人并籰子来，回说：“袭姑娘说：昨儿把螃蟹给了三爷了，这一个是林大娘才送来的，放这一个罢。”宝玉细看了一回，只见这美人做的十分精致，心中欢喜，便叫：“放起来！”

此时探春的也取了来，丫头们在那山坡上已放起来。宝琴叫丫头放起一个大蝙蝠来，宝钗也放起个一连七个大雁来，独有宝玉的美人，再放不起来。宝玉说丫头们不会放，自己放了半天，只起房高，就落下来，急的头上的汗都出来了。众人都笑他，他便恨的摔在地下，指着风筝说道：“要不是个美人，我一顿脚跺个稀烂。”黛玉笑道：“那是顶线不好，拿去叫人换好了，就好放了再取一个来放吧。”

宝玉等大家都仰面看天上这几个风筝起在空中。一时风紧，众丫鬟都用娟子垫着手放。黛玉见风力紧了，过去将籰子一松，只听“豁喇喇”一阵响，登时线尽，风筝随风去了。黛玉因让众人来放。众人都说：“林姑娘的病根儿都放了去了，咱们大家都放了吧。”于是丫头们拿过一把剪子来，饺断了线，那风筝都飘飘飖飖随风而去。一时只有鸡蛋大小，一展眼只剩下一点黑星儿，一会儿就不见了。众人仰面说道：“有趣，有趣！”说着，有丫头来清吃饭，大家方散。
寄尚颜（公受徐州薛尚书见知）
齐己（唐代）

莫向孤峰道息机，有人偷眼羡吾师。满身光化年前宠，

几轴开吾岁里诗。北阙故人随丧乱，南山旧寺在参差。

清吟但忆徐方政，应恨当时不见时。
宿岳阳张漕书堂
黄大受（宋代）

云低风转冷，黯黯起秋阴。
薄暮细雨过，小窗寒气侵。
关山千里梦，骨肉十年心。
病意兼归意，攒眉写万金。
二月将半雨过花盛开二首
冯时行（宋代）

最怜半见或不见，更惜欲开犹未开。
树远祗疑随水去，枝低还未傍人来。
不堪小蕊樽前落，可忍残红砌下堆。
著尽工夫春自去，不须风雨恶相催。
过算陂二首
阮阅（宋代）

湖上千山山外天，寒光翠色混轻烟。
篮舆路转重回首，疑是松江在目前。
意难忘·仙子奇容
高观国（宋代）

仙子奇容。是名花第一，美占春风。烟香笼浅翠，露靓浥芳红。怜舞燕，惜惊鸿。想独步吴宫。料认得、娇云媚雨，来自巫峰。风流正与欢浓。羡高楼并倚，曲影阑东。烛摇留醉枕，尘坠恋歌钟。三弄笛，五花骢。莫行乐匆匆。但看取、天长地久，笑语相逢。
貂裘换酒 同抱香又农拍照，题送抱香之行
陈步墀（清代）

解事离亭柳。甚长条、系他小住，更酣杯酒。踪迹天涯无定处，惟有须眉依旧。

问孰可、才华论斗。诗思如潮愁如海，算宣城、骨比梅花瘦。

伯鸾也，知言否。

因缘好与君参透。笑三人、前生秦七，前生黄九。一寸相思双雪鬓，我又多情红豆。

莫负此、临歧清昼。老去江关兰成笔，幻烟云、都付吴娘绣。

嘶骑矣，兹挥手。
占月语
佚名（唐代）

月如弯弓，少雨多风。月如仰瓦，不求自下。
题韩滉田家风俗图用旧题者韵 其一 灌溉
弘历（清代）

绿苗秀欲齐，穑事忙村庄。时泽既未沾，翻车引野塘。

炙背相勤劬，谁趁午阴凉。四民惟农苦，哿矣豪富郎。
秋日同金手山孙小兰游法源寺和手山韵
冯宬（清代）

时烟一碧散林霏，马首西山对翠微。稍待朋曹问黄菊，莫论人海化缁衣。

沧桑几劫唐余刹，身世都空汉上机。堪叹华亭老居士，僧庐息影竟忘归。
赵漕再可生日 其一
周孚（宋代）

不待丹砂入颊红，长生元复自阴功。但令仁与甘棠似，甲子三周会见公。
端午帖子·太上皇帝阁
周必大（宋代）

此日天中节，它年赤伏符。
只因昭火德，不为记荆吴。
南唐山居
上官琪园（宋代）

微雨樵蒸烟起迟，一官抛去久忘机。
门多杂树闻蝉早，家近青山见客稀。
药臼每移斜日晒，荻船常趁便风归。
生来未觉疏琴史，冰簟苔樽在石矶。
苦寒行二首
张耒（宋代）

茫茫楚乡仲冬月，白屋无烟飞走绝。
空林号风冰断枝，长淮无人冰照雪。
冻埋钓艇不复渔，南羹未嚼淮中鱼。
要须下擘澄湫水，剸取寒蛟烹腹腴。
哭无逸兄三首 其一
谢薖（宋代）

久客思乡社，长歌去国门。还家未偃息，树旐忽飞翻。

苦泪不胜滴，悲怀谁与论。平生急难处，愁绝望鸰原。
和范倅十首
曹勋（宋代）

对雪惘然怀酒伴，萦心还复为诗魔。
老农心念须三白，渔父家风想一蓑。
平远楼
严仁（宋代）

湘中病客思归日，城上高楼独倚时。半树夕阳鸦集早，一江秋色雁来迟。
晓起
林景怡（宋代）

天鸡弄喔咿，残星在斜汉。
整衣出幽扉，山城漏初断。
微微水风生，冉冉田露散。
此时游葛天，淡然空百羡。
海色上寒梢。渐识梅花面。
次韵仇仁近题王子由隐居
方回（元代）

凉窗暑却扇，燠合寒谢裘。
主人一不凡，永无俗客游。
地高山使然，十倍百尺楼。
人品似更高，不识王公侯。
是中即洞天，何所复昆丘。
灵府能自超，玄关元一幽。
染腴匪道味，涉累非仙流。
寂静保此室，毫发不外求。
有书亦时读，一日逾千秋。
次郑顾道韵 其一
吕颐浩（唐代）

南郊同赋出郊篇，二纪光阴速箭传。祠馆退归乖素志，帅藩承乏愧前贤。

羸驱岂愿留湖外，清梦时惊到海壖。待得秋风归旧隐，黄鸡白酒养衰年。
初到沧州呈州官
权龙褒（唐代）

遥看沧海城，杨柳郁青青。中央一群汉，聚坐打杯觥。
安济桥
杜德源（宋代）

驾石飞梁尽一虹，苍龙惊蛰背磨空。
坦途箭直千人过，驿使驰驱万国通。
云吐月轮高拱北，雨添春色去朝东。
休夸世俗遗仙迹，自古神丁役此工。
隆兴书堂自警三十五首
陈淳（宋代）

血气有盛衰，理义无损益。
理义要常胜，毋为血气役。
病中 其三
张嗣垣（明代）

玉露催黄叶，金声起素商。乍能消酷暑，翻自怯新凉。

多病惭司马，全生愧牧羊。有怀殊不寐，真觉夜能长。
挽知宫王月谷三章
白玉蟾（宋代）

去年五月扣松关，方与先生一解颜。
今我杖藜寻旧隐，闻君琴剑蜕空山。
交朋满眼今无几，羁旅伤心为一潸。
自叹洞前东去水，不若逝者若为还。
偈十三首
释慧空（宋代）

低头不见地，仰面不见天。
欲知白牛处，但看髑髅前。
村舍杂书
陆游（宋代）

我居大泽中，一舟不可无。
短篷挟两桨，疾若波中凫。
来往菰芦村，按行瓜芋区。
浮家亦可乐，何必爱吾庐。
饥不从虎食行
杨维桢（元代）

西方有白额虎，东方有苍头狼。太室为尔宅，孟门为尔场。

饥以太为糗，渴以血为浆。食尽食万伥，自矜无对当。

无数自相啖，相雄不能两强。朝食其子，莫食其妃，况弟况兄。

党从皆灭，身随之亡。惟有慈乌，喜鹊噪其四旁。君不见博浪椎，淮阴胯，两太未遇时，其事足悲咤。

饥不从虎食，倦不息狼舍。待时以售，如藏待价。刘季得之天下王，项羽失之国不霸。
杂曲歌辞。伤歌行
庄南杰（唐代）

兔走乌飞不相见，人事依稀速如电。王母夭桃一度开，

玉楼红如千回变。车驰马走咸阳道，石家旧宅空荒草。

秋雨无情不惜花，芙蓉一一惊香倒。劝君莫谩栽荆棘，

秦皇虚费驱山力。英风一去更无言，白骨沉埋暮山碧。
河间道中遇雷雨作
王念孙（清代）

连山走云气，掣电相追飞。风吹白草短，雨卷黄埃来。

霹雳迸我前，嵯峨为之隳。驱车石梁下，惝恍精魄迷。

漠漠斗神鬼，惨惨横蛟螭。腾翻曜躔坼，陟落银潢低。

苍昊不可仰，孤光激轮啼。百谷同一声，下上争喧豗。

移时吐羲魄，斜曛暄湿衣。长虹驰远景，飞挂荒城西。

行行日已暮，仆马同疲饥。谢尔朱门子，高堂戒勿垂。
八公山
王安石（宋代）

淮山但有八公名，鸿宝烧金竟不成。
身与仙人守都厕，可能鸡犬得长生。
送顾丞沿檄徽饶
韩淲（宋代）

柳暗烟霏绿，花残雨润红。梦思今夜远，别恨一枝同。

杖舄经行处，江山兴寄中。纷纷莺蝶闹，得意正东风。
再和 其二
许景衡（宋代）

长笑麝脐难作敌，未饶沉水独称珍。移根只好留閒处，不见纷纷药市人。
知府黄寺簿生日
释绍嵩（宋代）

文星渐见射台星，仙籍高标第一名。
为语邦人休眷恋，北门卧护要耆英。
采莲曲
周之瑛（清代）

生小横塘住，烟波一棹轻。年年采莲惯，莲种尽知名。

镜影净湖光，人面花枝映。红衣薄似侬，不耐秋风冷。

朝来采莲处，露叶未曾乾。欲取珠相赠，终怜无定圆。

折莲丝绕手，根蒂还牵藕。回棹漫相惊，鸳鸯此中守。
题梧桐金井图
曹家达（清代）

风佩交横甃石斑，寒浆倾泻日潺潺。秋来草没银床冷，素绠金瓶暂得閒。
偈颂一百零三首 其十五
释月涧（宋代）

佛祖格外机，衲僧向上著。著眼觑不是，举步踏不著。

拟之即差，不拟尤错。是汝诸人，九十日如鹰在韝，如鱼在箔，有甚快乐。

山僧今日出手，为诸人解拈去缚。
和永叔景灵朝谒从驾还宫
刘敞（宋代）

汉帝迎年十二楼，明廷朝计万诸侯。真仙降集钧天乐，云旆回翔驷玉虬。

物色遥占紫气入，香烟不隔曙光浮。秘祠非为神君语，自饬衣冠渭北游。
自嘲
陆游（宋代）

长日淡无事，虚堂来远风。
爱眠从病蹇，厌事嬾治聋。
猫健翻怜鼠，庭荒不责童。
尔来添目暗，又免送归鸿。
寄张山人
马方思（清代）

伊人高卧白云阿，衣制芙蓉带女萝。老去自伤《别鹄操》，贫来懒逐《饭牛歌》。

秋前黄发同衰叶，雨后青山守烂柯。试问鹿门庞隐士，何如采药市中过。
乞种山茶花示萧大令
孙思奋（清代）

细雨如烟荡曲尘，山茶新乞自东邻。十年树木归吾辈，百岁看花待后人。

幽干能贞存晚计，名心未死托芳春。何当永作升平想，薪木无他日月仁。
和秋涧惠兰韵
王柏（宋代）

竹兰臭味古来同，同处元非造化工。
墨竹方生秋涧上，紫兰已到鲁斋中。
筑台移玉尊清惠，运笔挥金尚古风。
却似高人来找我，幽芬日日透帘栊。
天平相公远寄佳章谨依韵和呈
文彦博（宋代）

晓辟天阍出帝纶，麾幢误委不才臣。六条颁诏专临雍，一道全师别制秦。

虽受深恩辞北阙，拟将何术抚西人。他年遂解簪缨去，乞去伊川号散民。
禅人并化主写真求赞
释正觉（宋代）

妙存象先，圆成自然。
佛灯燄续，祖华芳联。
野况烟霞老，秋痕天水连。
生无生性，住无住缘。
随分雪分斋一钵，不嫌云寄屋三椽。
杂题
陆游（宋代）

莫笑花前白发新，宣和人醉庆元春。
何时道路平如砥？却就清伊整幅巾。
子安馆中言别迟蔡子不至
皇甫汸（明代）

今夕西堂燕，明朝南浦人。
雨滋将别泪，花黯欲离神。
烛下杯停久，门前嘶马频。
所期殊未至，含意独谁申。
次韵李公择送新赐龙团与黄学士三绝句
苏颂（宋代）

团团龙镜未磨开，馥馥新香满座来。
试酌灵泉看饽沫，犹疑盏底有风雷。
试胡梦传笔二首
曾丰（宋代）

毛公委质应时须，管子知心受以虚。
容到中书黄纸上，管教一字一华胥。
昭君出塞
严金清（清代）

马上风云鬓上沙，满腔心事付琵琶。君前恩眷终身感，画里形模几笔差。

绝域春惊胡地雪，穹庐夜梦汉宫花。中原自古和戎误，青冢荒凉对日斜。
以诗还府推杨学士无为编辱佳篇见答谨次元韵
强至（宋代）

贪讽高吟日几回，辞珍转觉意逾瑰。
子云天禄惭馀地，工部花溪掩旧才。
渴肺喜因秋水疗，病眸惊对夜光开。
今朝那独夸荣贶，更贮私囊耀后来。
明道亲享先农十首 其十 送神用《静安》。
郊庙朝会歌辞（宋代）

献终豆彻，礼备乐成。祠容肃肃，风驭冥冥。三时务本，一垡躬耕。

人祇胥悦，祉福是膺。
元夕访忍毋我已睡复起
周紫芝（宋代）

残缸零落数枝红，春在空濛薄雾中。月似冰轮人似玉，车如流水马如龙。

山僧睡起三更后，游客闲来一笑同。明暗短檠君莫厌，此灯无尽法无穷。
八月朝回呈学士阎静斋李野斋赵方塘 其一
陈孚（元代）

十二光明阙，神仙奠巨鳌。风清双雉扇，天近五龙袍。

玉斧红云合，金茎碧露高。圣明千载会，喜色动旌旄。
寄绵竹致政杨郎中
范镇（宋代）

竹里幽泉荷盖池，主人投绂自相宜。水风吹面难成醉，山月当头易得诗。

漠漠稻畦翻虎掌，深深花坞结蜂脾。年来想像清高处，羞愧浮云满鬓丝。
踏月登山
钱时（宋代）

碧云缥缈月琳琅，更著岩花当户香。
多少风光人不到，主人今夜此山堂。
同翁子功之平江午憩涵山净慈寺
韩元吉（宋代）

蘋花吹尽藕花香，日落风生水面凉。
净洗扁舟载明月，共君长啸饮湖光。
久别离
李锴（清代）

淅淅梧桐叶，几向秋窗落。但见金井阴，欲朽银床索。

关河不必远，边山不必近。乡心宛转托尺书，云中岂少南飞雁。

女萝与乔松，那得长相守。君心傥弃捐，一日即为久。
宛陵馆冬青树（一作汉阴亭树）
赵嘏（唐代）

碧树如烟覆晚波，清秋欲尽客重过。

故园亦有如烟树，鸿雁不来风雨多。
禅人并化主写真求赞 其二八九
释正觉（宋代）

默握犛尾，谁撩虎须。天水连秋色，魁杓夜转枢。应兮鉴像，答兮谷呼。

森罗万像，纵横也俱。
搀抢谣
杨维桢（元代）

搀抢星，搀抢星，夜夜西伴长庚明。煌煌火龙东未升，搀抢经天掩阳精。

李淄青，胡不庭，阳谷倒戈，太行假兵。搀抢夜半，雨血齐城，金鸡喔喔东方明。
次韵周朝宗六月十日泛湖 其一
周邦彦（宋代）

霖潦合支流，洲浦迷片段。两桨入菰蒲，凫鸥欻惊散。

疏林直炊烟，落日斜酒幔。王事得淹留，公私各相半。
残句：武昌官柳见毫厘
王禹偁（宋代）

武昌官柳见毫厘，八字山遥细似眉。
次韵汉卿舅即事二绝 其一
范成大（宋代）

风捲南枝一夜休，孤芳宁肯为人留。淡妆素服真成梦，落月横参各自愁。
天籁堂
白玉蟾（宋代）

到此令人玉骨寒，四围紫翠玉回环。
玲珑苍壁竹敲竹，重叠画屏山间山。
猿笛晓闻冥漠外，松涛夜吼有无间。
我将唤起陈知白，蜕却尘躯跨彩鸾。
减字浣溪沙（十五之十三）
贺铸（宋代）

两点春山一寸波。当筵娇甚不成歌。动人情态可须多。

金井露寒风下叶，画桥云断月侵河。厌厌此夜奈愁何。
自金沙至梅口宿农家
李纲（宋代）

夏夜宿山庄，风吹禾稼香。儿童窥户牖，鸡犬讶冠裳。

戛戛竹摇翠，辉辉萤弄光。浊醪浇渴肺，梦觉月侵床。
学子
王令（宋代）

琐琐来学子，从我问古风。
谓言古之人，学不求世功。
以其明智余，施与天下同。
能知学为身，自不恤穷通。
童子顾我笑，是言得无蒙。
斯道使可遵，曾不闻父翁。
谓言童子归，益自谋厥躬。
吾不能尔言，亦不必尔从。
陪发运右司叔父集金山次韵
晁补之（宋代）

报国身无用，还山计欲成。
烟霞异尘世，江海慰高情。
幸继阮咸集，恐惭疏受声。
清诗逢绝景，未觉负平生。
和余庆长老春十首 其七
释德洪（宋代）

柳如西子舞时腰，飞絮初狂雪未消。多谢余郎造化手，解拈春色写鲛绡。
许公子郑姬歌（郑园中请贺作）
李贺（唐代）

许史世家外亲贵，宫锦千端买沉醉。铜驼酒熟烘明胶，

古堤大沉烟中翠。桂开客花名郑袖，入洛闻香鼎门口。

先将芍药献妆台，后解黄金大如斗。莫愁帘中许合欢，

清弦五十为君弹。弹声咽春弄君骨，骨兴牵人马上鞍。

两马八蹄踏兰苑，情如合竹谁能见。夜光玉枕栖凤凰，

袷罗当门刺纯线。长翻蜀纸卷明君，转角含商破碧云。

自从小靥来东道，曲里长眉少见人。相如冢上生秋柏，

三秦谁是言情客。蛾鬟醉眼拜诸宗，为谒皇孙请曹植。
酴醾始开俄有窃取者因小咏
黄衷（明代）

未恨亏红蔟，情知妒艳妆。拂烟条已委，含雾蒂犹香。

莺怨春风薄，蜂嗔俗客狂。祇堪同把玩，可忍重迷藏。

入酒芳应减，裁诗调自扬。秾华心思尽，散发对筼筜。
汪端彦听雨轩
朱熹（宋代）

诗问池堂春草梦，何如风雨对床诗。三薰三沐事斯语，难弟难兄此一时。

为母静弹琴几曲，遣杯同举酒千卮。苏公感寓多游宦，岂不临风尚尔思。
再勉馆中诸郎
张子翼（明代）

松篁隔水护书台，年少从今万卷开。笔付江淹添五彩，文追燕许上三台。

郎于灯下知勤读，翁向江头口纵杯。诸暨源流今拟续，不论荀氏有群才。
送梁吉孺之兰阳文学
李上馨（明代）

梁园此日赋南征，歧路分携怆客情。捧檄自随孤剑入，题桥宁负驷车荣。

残碑历历中郎字，遗宅萧萧荀令名。座上谈诗颐欲解，讲帏今独有匡衡。
舟晚
汪师韩（清代）

汀夕雨沈原，孤津枻轻舸。隔雾见村遥，林飞一星火。
饿虎不食子
王令（宋代）

饿虎不食子，饥鹰不雌求。
虎饿不择肉，盛怒遇子收。
鹰饥爪喙狞，尚与雌同韝。
人岂二者然，恩义宜绸缪。
亲戚不宜怒，割恩以为仇。
此割非常割，此伤无血流。
肉割愈有日，恩割伤不收。
一割大义死，再割面相仇。
亲戚尚皆然，况又他人俦，
是己与世绝，子世何足尤。
洞霄琳宫
连久道（宋代）

玲珑万状石欺玉，开阖千层秀结峰。
尚有炎蒸疑夏日，未令新爽洗秋容。
龙翔凤舞来天目，水秀山明巩帝封。
新见钱塘王气好，中原我欲指迷踪。
奉题惠阳王郡侯署中忆雪楼 其四
屈大均（明代）

峰爱穿帘小，来从双玉盘。莫将湖内外，都作月明看。

政事惟高卧，颜容更渥丹。谢公鳷鹊句，书遍碧琅玕。
别玉女花
徐积（宋代）

辞他玉女难空手，酌尽银瓶醉未休。任是职严风望峻，也须一步一回头。
佳赏轩杂咏八首 其四 杏坛
王汝玉（明代）

空坛有繁杏，蔼蔼绿生阴。清风何处起，犹自听鸣琴。
续南有樛木
曾丰（宋代）

彼樛者木，轮囷其质。
既干既跋，匪枉伊直。
时平倒植。自卑自抑。
出省马上有怀蒋颖叔二首 其二
钱协（宋代）

不论埃壒与涂泥，封印还家日已西。岂比元戎碧油下，貔貅绕帐马千蹄。
和友人归姜驿夜宿胡澹庵祠
王佐（汝学）（明代）

炎荒回首望中原，云海茫茫正断魂。空有寸心悬日月，难将一手转乾坤。

北人府库千金费，南国封章万古存。当日戴天称叔侄，可曾都是赵家昆。
海上相逢赵同
吕岩（唐代）

南宫水火吾须济，北阙夫妻我自媒。

洞里龙儿娇郁律，山前童子喜徘徊。
高宗皇帝挽词 其三
林栗（宋代）

兼爱无南北，全能冠古今。典坟供夜览，烽火自宵沉。

睿藻成章焕，宸钧寓意深。万年垂琬琰，谁识至仁心。
西江月
林自然（宋代）

二十馀年访道，经游万水千山。明师未遇肯安闲。

几度拈香一瓣。

幸遇至人说破，虚无妙用循环。工夫只在片时间。

遍体神光灿烂。
春意
释元肇（宋代）

山客偶来城里住，频年孤负惜芳心。一株杨柳南池上，日日看春到浅深。
仙人洞
闻捷（清代）

玉台岭畔夕阳低，古洞迷离草色齐。仙子不归山月暮，流莺空傍落花啼。
宫词
王珪（宋代）

帘摇翡翠金风晚，瓦湿鸳鸯玉露天。
秋殿晓开重九宴，内人争贴菊花钿。
海边僧寺绝笔
诸葛梦宇（宋代）

孤臣垂死愈心伤，卷土重来岂望还。
万里海涛鸣战鼓，千年灵气结浮山。
鱼龙亦解齐殊类，犬马谁教到此间。
留得御风魂不散，直须号哭叩天关。
溪山高士便面
袁华（明代）

杨柳拂溪流，风牵荇带柔。前山青可数，停楫坐船头。
饮绿轩
至仁（明代）

道人住清溪，日饮溪中绿。涤虑发天光，心花莹如玉。

复爱溪上云，时来檐下宿。
吴楚歌
傅玄（魏晋）

燕人美兮赵女佳，其室则迩兮限层崖。
云为车兮风为马，玉在山兮兰在野。
云无期兮风有止，思多端兮谁能理？
黄鹤楼望雨
徐宗亮（清代）

黄鹤楼头鹤不归，隔江云气挟山飞。盘空急雨垂天下，入望长帆到岸稀。

水鸟带烟投别树，风豚吹浪撼危矶。道人移榻西窗近，爱听江声接卧帏。
赠别山友
张蠙（唐代）

从容无限意，不独为离群。年长惊黄叶，时清厌白云。

旧山回马见，寒瀑别家闻。相与存吾道，穷通各自分。
古村居
释宗泐（明代）

古村民，古村居，古村有田复有庐。屋后桑麻四五区，屋前榆柳八九株。

老妇辟纑儿读书，青灯夜照三更初。牛角带经耕且锄，年年岁岁输官租。

圣人治世如唐虞，饱来击壤歌康衢。乌纱作巾白布襦，东邻西舍相招呼。

醉归兀兀杖自扶，古村民，古村居。
邢州咏怀次少陵自京赴奉先韵
王戬（宋代）

我生天壤间，赋性苦迂拙。清时慕王贡，讵敢说稷契。

一编抱膝吟，辄拟向空阔。倦起出户牖，寓目江天豁。

速化讵无术，妄念颇执热。窃谓科名中，亦可奋伟烈。

每望通籍者，如星欲附月。棘闱一逐队，誓与性命诀。

蹉跎竟无成，资身百凡缺。彼苍何荼毒，更尔衣食夺。

老亲丘壑志，胡为遭斗穴。祸机发强弩，凶波翻溟渤。

相依颂系来，难辞公卿谒。恶名幸逃免，奔走双骭没。

五载一敝裘，脱落类旄节。厚颜对时辈，戒门或被绝。

驱车身万里，饮泣肠寸裂。因归蓬筚内，息影咏明发。

华发映青袍，长年共愁结。篮舆病可御，仙潜指嵽嵲。

倾耳谷鸟幽，徐步石径滑。菽水尽欢欣，歌声殷击戛。

北窗隔戎马，恍游怀与葛。木叶落洞庭，寒风吹裋褐。

饥驱不暇懒，岁暮且复出。箧间世务书，欲上苍龙阙。

举家挥泪送，尚冀涸辙活。割爱就畏途，所遇无故物。

烟尘汝阳道，有情皆懔栗。村落春不生，鬼瞷悬罄室。

夜眠进新炊，蔬齑杂死质。十日抱杞忧，中原怕萧瑟。

万人饱草木，安望千头橘。汉廷免租诏，霈泽到白骨。

劝籴并发粟，新恩口争述。除夕渡大河，气象回异辙。

试临广武望，巨灵蹠突兀。太行亘长云，华彝无断折。

淇澳森呼汹，漳流搅勃窣。停骖问邢州，代马翻恋越。

邑宰有行役，泥涂耻谁雪。公子蒙招邀，慰我思若渴。

自古患难交，圣贤贵有卒。未知主人意，背客潜悲咽。

整衣盼京洛，未往心屡折。待诏满金门，兹行戒仓卒。

崇高卵易压，羁旅檀可伐。思倚数钜公，清言霏玉屑。

欲嫁惜娉婷，不见厕养卒。南国愧妇女，芣苡闲采掇。
满江红 寄水北山人徐宗周
刘炳（明代）

水北幽居，抱柴门、一溪寒玉。山万叠、青林当户，白云连谷。

乳燕落红春又晚，柴桑三径多松菊。喜新晴、布谷又催耕，秧分绿。

床头酒，何时熟。谋诸妇，明朝漉。谩黄鸡炊黍，共邀邻曲。

旧梦风云销侠气，繁华看破知荣辱。系扁舟、钓罢晚归来，书还读。
宫词一百首
岳珂（宋代）

毡厦鸿儒彯侍缨，百年丰芑燕承平。
上方亲述先朝志，黄繖清晨下迩英。
句
宋祁（宋代）

晓日侵帘押，春寒到被池。
赠江贯道
吴则礼（宋代）

即今海内丹青妙，只有南徐江贯道。
孤峰叠巘真自奇，老树沧贯亦复好。
扶杖时来问麴生，戏捉毛锥吾绝全。
龙眠居士唤不应，世上从交韦偃少。
一生管城良有味，弹琴宁论老会至。
时调白羽臂乌号，杨叶曾穿有能事。
独怜老子跛跛归，故遣七弦声作雷。
老子从来知贺若，为吾剩弹乌夜啼。
晚饭後步至门外并溪而归
陆游（宋代）

徐行摩腹出荆扉，掠面风尖酒力微。
市步空船迎荻去，湖堤轻担卖鱼归。
潺潺沙窦鸣残水，莽莽平芜衬落晖。
商略最关诗思处，满村砧杵捣秋衣。
丁寺丞挽词
楼钥（宋代）

家世传经术，胶庠蔼隽声。
上方思旧学，公乃擅专城。
滁上功尤著，潮阳政愈明。
哀哉锷流水，犹解不平鸣。
偈颂一百六十首 其七十八
释宗杲（宋代）

如人持尺量虚空，复有随行计其数。虚空边际不可得，吾君寿量亦如是。
贺新郎 读荫嘉弟乐圃吟钞
张素（宋代）

我与君同气，却缘何、生花好笔，不能相似。大抵两间灵秀毓，男不原多女不。

何况又、穿经穴史。一卷吟钞窗下读，洵清才、绣虎雕龙丽。

心敬服，砚焚矣。

自来极盛难为继。昔吾叔、高歌白雪，振声当世。再赴公车悲旅卒，鹊起何期弱弟。

想跨灶、泉台心喜。但愿早蒙稽古力，赋清平、直到龙楼里。

方慰得，女媭意。
题桃源图
胡仲弓（宋代）

桃溪春水绿如苔，溪上红桃夹岸开。
乳燕掠将芳草去，子鱼衔出落花来。
田中黍稷随时艺，雨后桑麻绕舍栽。
此日逢人休问语，生涯闻已半蒿莱。
望岳二首 其二
陈学泗（清代）

天孙列岳翠为屏，共说天门走百灵。沧海一杯高顶白，齐州九百暮烟青。

芝童不信来尘壒，羽盖虚疑出杳冥。安得身轻似黄鹄，洗头池畔摘寒星。
渌波亭
向传式（宋代）

我爱东南郡，恩容守会稽。
府当秦望北，园枕卧龙西。
水为流觞引，亭因正俗题。
松篁清有韵，桃李密成蹊。
一沼开方鉴，双桥亘采霓。
晓波平漾漾，春草碧萋萋。
城上兴崇构，林端露半梯。
登疑青汉近，坐与白云齐。
山色回头是，湖光照眼迷。
笙歌随分有，樽斝逐欢携。
月夜宜飞盖，花时醉似泥。
蓬莱风景异，此地好长栖。
颂古一百二十一首 其一○九
释宗杲（宋代）

陕府铁牛白癞，嘉州大像耳聩。两个病痛一般，咄哉漆桶不快。
中秋月
项安世（宋代）

素娥行处与谁同，玉斧修成几许功。
空里若安丹桂木，云中应有白银宫。
蟾行万里惟三足，兔满千山望一雄。
海阔天宽无处问，看渠朝暮自西东。
四燕诗为吴立斋司空赋 其四 乡饮燕
顾清（明代）

合乐升歌动缙绅，泮宫开燕礼嘉宾。尚书谢政閒居日，太守兴贤化俗辰。

文物正当明盛治，典型重见老成人。肩舆十里虹桥晚，无限青云拥后尘。
普明寺西亭五绝句 其四
韩维（宋代）

圆荷帖帖野池平，时有龟鱼傍岸行。春事寂寥初暑动，坐听流水竹间声。
访唐荆川内翰别业不遇汎舟游塘相值
邱云霄（明代）

远度山桥野兴迟，辋川何处问王维。繁花翠合迷深径，细柳青垂护短篱。

栖雀门前初近午，听莺林外亦多时。漫从笑语晴川上，一舸春风泛碧漪。
和任漕罗溪道中韵
吴芾（宋代）

揽辔驰原隰，行行四牡骄。
风烟方入眼，雷雨忽连宵。
官事终期了，征途岂惮遥。
经旬怀笑语，嗟我亦何聊。
送易公仙之越赴旧任
允禧（清代）

明镫绿酒张高堂，晓风残月催行装。临觞不御各相视，离忧行行缠中肠，人生那得无分手，道谊相亲惟可久。

须知别后梦魂牵，何如且尽杯中酒。扬州远在天之涯，悲君万里不还家。

青云有路应须致，白首微官亦可嗟。夕阳衰草关河道，南雁声中霜信早。

长途努力更加飧，无计为君慰衰老。来往京华十载余，空怜此别恨何如。

更为后会知难再，莫惜因风数寄书。
癸未上元後，永州夜饮赵敦礼竹亭闻蛙醉吟
杨万里（宋代）

茅亭夜集俯万竹，初月未光让高烛。
主人酒令来无穷，恍然堕我醉乡中。
草间蛙声忽三两，似笑吾人悭酒量。
只作蛙听故自佳，何须更作鼓吹想。
尚忆同登万石亭，倚栏垂手望寒青。
只今真到寒青里，吾人不饮竹不喜。
三台山
刘子寰（宋代）

山木锁冥迷，山前无路歧。无端流菜叶，刚被世人知。